แบงก์โดดลุยธุรกิจขาใหญ่ฮึดลงทุนนอก
&nbsp;
21 ส.ค. 2554

โพสต์ทูเดย์ — รายใหญ่แห่ซื้อกิจการนอก ธนาคารเฮปล่อยกู้ 
นายอภิศักดิ์ ตันติวรวงศ์ กรรมการผู้จัดการ ธนาคารกรุงไทย เปิดเผยว่า ช่วงนี้บริษัทขนาดใหญ่ออกไปซื้อกิจการในต่างประเทศค่อนข้างมาก เพราะสัญญาณการลงทุนต่างประเทศดี ทำให้ธนาคารปล่อยสินเชื่อใหญ่เพื่อไปซื้อกิจการในต่างประเทศ ซึ่งประเทศที่บริษัทไทยไปซื้อกิจการก็กระจายไปหลายประเทศทั่วโลก ไม่ว่าจะเป็นบริษัท บ้านปู หรือบริษัท ปตท. ก็ได้ไปลงทุนที่ออสเตรเลียเหมือนกัน และบริษัท ไทยยูเนียน โฟรเซ่น โปรดักส์ ไปลงทุนที่ฝรั่งเศส 
อย่างไรก็ดี โอกาสที่ธนาคารไทยจะลงทุนในอาเซียนยังมี เพราะอีก 5 ปีข้างหน้าตลาดในภูมิภาคเอเชียจะเปิดเสรี ทำให้สินค้าและบริการถ่ายเทกันได้ รวมถึงบริการทางการเงิน ด้านธนาคารไทยพาณิชย์ รายงานว่า สินเชื่อขนาดใหญ่ขยายตัวได้ 7.9% 
นายอาทิตย์ นันทวิทยา รองผู้จัดการใหญ่ กลุ่มธุรกิจขนาดใหญ่ 2 ธนาคารไทยพาณิชย์ กล่าวว่า ธนาคารจะไม่ได้เน้นการปล่อยสินเชื่อบริษัทขนาดใหญ่ไปลงทุนในต่างประเทศอย่างเดียว แต่จะเสนอบริการทุกอย่างแบบครบวงจร ซึ่งจะช่วยเพิ่มรายได้ค่าธรรมเนียมและบริการให้ธนาคารด้วย
สำหรับพอร์ตสินเชื่อธุรกิจขนาดใหญ่ของธนาคาร คาดว่าจะเติบโตได้เป็นเลขสองหลัก เพิ่มจาก 1.5 แสนล้านบาท เป็น 1.7 แสนล้านบาท